Kena särk teeb naisest inimese !  Kärstna vanasõna    Nüüd kus esimene Xdreami etapp Sakus on peetud, keeluala läbinud võiskondade tulemused tühistatud  ja ametlikud tulemused netis üleval, saab rahulikult keskenduda olulistele teemadele. Kui Xdreami algusaegadel oli esiplaanil raja võimalikult kiire läbimine ja konkurentide iga hinna eest alistamine, siin Vahuri Inglite tulekuga iksdriimi maastikele sai enamikele võistlejatele selgeks, et tipptulemuse saavutamiseks ei piisa ainult musklite treenimisest, rõhku tuleb panna ka faktorile, mida seni peeti väheoluliseks - välimus. Mäletan hästi, kui üllatunud oli Epochka, kui ta kuulas pealt Silver Eensaare ja  Randy Korbi vestlust vormi kehvast ajastamisest viimaseks otsustavaks etapiks. "Kullakesed," pööritas Lõunaingel üllatudes oma suuri kitsesilmi "vormi ei ajastata. Vorm lastakse õmmelda !" Viimastel aastatel ei ole tipptiimid nagu ISC ja Areal piirdunud ainult eritellimusel tehtud spordirõivastega, vaid enne starti lastakse stilistidel ja meigikunstnikel ka juuksed-kulmud üle käia, sest tippkonkurentsis pisiasju ei ole. 2010. aasta on toonud Xdreami sarja mitmeid uusi võistkondi ning ka vanad olijad on oma  võistlusvorme varmad uuendama, seetõttu palusin moekeisril Elmar Seljankal teha kokkuvõte parimatest käesoleva hooaja võistlusvormidest. Loodetavasti on sellest abi ka nendele võistkondadele, kes kuidagi ei suuda leida põhjendust oma kehvale tulemusele lõpuprotokollis.    Kadarbiku Kanged       Disain: Anu Lansment, Gerly Tünn, Eevi Hanson (Ivo Nikkolo)  Teostus: Avers Sport Factory OÜ  ES: Must värv on minu lemmik. Mustas värvis sisaldub kõik, mis Xdreami raskete radade läbimiseks vajalik on. Must värv tähendab otseminekuid, kanuu tassimist, rabas  jooksmist, mustas värvis on higi, tatti ja pisaraid. Vaieldamatult üks parimaid vorme Xdreami ajaloos üldse. Väge hea idee ja vapustavalt kvaliteetne teostus. Seega hindeks 5-. Miinusega seepärast, et disain on puudulik. Kui ma seda pilti Aarnele (Niit - Toim.) näitasin, puhkes ta suure häälega naerma. Isegi tema on tuttavate käest kuulnud, et porgandid ei kasva mitte puu otsas, vaid maa sees. Ja et maa sees olev osa ehk juurikas on oranži värvi, aga maapealsed varred on rohelised. Siin aga on meil nii juurikas  kui varred oranžid. Aga väga hea töö sellegipoolest.    Areal Team Mehed Veteranid       Disain: Ärmani talu sportlik perenaine Ylves saint Laurent  Teostus: ISC  ES: Geniaalne ! Megasuperlahe ! Teostuses on tuntavaid sarnasusi Eesti Rulluisukoondise vormirõivastega, kuid samas on olulisel määral arvestatud Xreami nõudlike radade vajadustega. Materjalide valikul on eelistatud ISC-Tech 8000 mm kahekihilist kangast, mis on seest vooderdatud Thinsulate 16 g vatiiniga. Lisaks vormirõivastele pole unarusse jäetud ka keha eest hoolitsemist, pilt ülevalpool  püksivärvlit kinnitab, et kalamarjast ja brokolist lookas toidulauale transrasvhapped niisama lihtsalt ära ei eksi. Hindeks 5-, pisikeseks puuduseks loeks ma seda, et põlved, mis tihedas võsas alati kõige rohkem vatti saavad, on jäetud kaitseta. Loodetavasti võetakse seda järgmise hooaja rõivaste puhul arvesse.    Twister Female       Disain: Kärolin Kaasik (MiMi/EE)  Teostus: Avers Sport Factory OÜ  ES: Oo jaa ! Selle hooaja vaieldamatu üllataja. Ma olen alati öelnud, et kui jumal juba naise kehale vormid on andnud, siis ei maksa seda varjata, pigem tooge  seda esile. Nii mõnigi isehakanud brädpitt arvab, et naised riietuvad seksikalt sellepärast, et meestele meeldida. Tutkit. Nad teevad seda sellepärast, et teisi naisi kadedaks teha. Twister Femalel see ka õnnestus, sest kuuldavasti olla Eesti Ornitoloogiaühing 24.-25.04.10 Saku kandis toimunud linnuvaatluse käigus täheldanud sorgus tiibadega ingleid ringi liikumas. Selle aasta uudisena on Avers Sport Factory tootevalikus seiklusspordibikiinid, seega ootan huviga fotosid öise etapi kummipaadi kummulikeeramise  lisaülesandest. Hindeks 5+.    Kiirrong       Disain:  Proua Kannel  Teostus: Härra Kannel  ES: Annan kohe ette hindeks 5 ära. Väga tublid ! Ma olen alati riiete ise õmblemist pooldanud. Milleks maksta meeletuid summasid õmblusfirmadele, kui on võimalik Abakani kangapoe kangaste ja koduse Singeri õmblusmasinaga teha suurepäraseid spordirõivaid. Okei, siin-seal mõni õmblus jookseb viltu ning palistus ei ole ühtlane, kuid üldmulje on suurepärane. Militaristlik khakivärv annab kinnitust, et sellest tiimis käivad asjad vastavalt määrustikule. Kapten Alari  korraldusi ei arvustata ning igasugune isetegevus katkestatakse vastuvaidlemist mittekannatavate joptvõimattidega. Edu teile !    Vahuri inglid       Disain: Aarne Niit  Teostus: Tallinna Moemaja  ES: Inglitest ei saa üle ega ümber. Traditsiooniliselt tugev teostus nii idee kui vormistuse tasandil. Kartsin väga, et masu tingimustes tekib inglitel kiusatus inglitiivad lihtsalt seljale lasta trükkida, kuid ei mingit hinnaalandust, tasmaania nurmkana kõhusulgedest tehtud inglitiivad säravad justkui oleks Eesti üleöö Euroopa viie rikkaima riigi hulka tõusnud. Selle  hooaja uudis - seelik - harmoneerub tiibade ja krooniga suurepäraselt ning oli magnetiks kümnetele B-raja meeskondadele, kes kõik Saku etapi stardis puzzle kokkupanemise ajal üritasid tagumikke taeva poole upitanud inglite seelikusaba alla kiigata. Hindeks tugev 5.